Dolgozzanak helyettem

a részvények!

Válj a részvénypiac mesterévé! Mondj igent a korai nyugdíjra!

FIRE útmutató női és férfi szemmel.

Írta:

Szakonyi Krisztina

Copyright © 2024 by Krisztina Anna Szakonyi, Christine Szakonyi

Cover Photo Credit:

Krisztina Anna Szakonyi, Ölveczky Laura

Bori´to´terv Design:

Krisztina Anna Szakonyi, Albert Katalin

Tördelés, nyomdai kivitelezés:

Imi Print Kft.

Nagy Imréné ügyvezető

Lektorok:

Lukács Karolina – lukacs.karolina99@gmail.com

Katona Nick – soldier.nick1@gmail.com

Bartalis Izabella – szerkesztes.bartalis@gmail.com

Szabó Lívia – liv.oktato@gmail.com

ALL RIGHTS RESERVED. NO PART OF THIS BOOK MAY BE
REPRODUCED IN ANY FORM WITHOUT THE WRITTEN PERMISSION.

Nyomtatott könyv:

ISBN 978-615-82537-0-3

E-Book:

ISBN 978-615-82537-1-0

A kiadó írásbeli engedélye nélkül e kiadvány egyetlen része, sem a szövege,

sem a grafikái nem adhatók ki újra, nem tárolhatók, nem vihető̋k át
sem elektronikus, sem mechanikus, sem fénymásoló, sem egyéb másolási
technikával semmiféle rendszerbe – kivéve a szemlézés esetét,

melynek keretében a műből rövid részletek közölhetők.

Tartalomjegyzék

Miért írok az életről is? 9

Mi az az ÉletSuli klub? Miért hoztam létre? 14

Előolvasói visszajelzések 17

Köszönetnyilvánítás 19

TÉMA: A PÉNZ ÉS AZ EMBER 23

Előszó 25

Hol célpont a nő? 31

Hol célpont a férfi? 35

1. Fejezet: Bevezetés 39

2. Fejezet: Mi a gazdagság? 51

Korai nyugdíj, FIRE mozgalom 53

3 ember élete 56

3. Fejezet: Az életünk: Miért nem fektet be… 61

… egy nő? 61

… egy férfi? 70

Vésztartalék: Nyugalmi alap 77

Állampapír 83

Befektetés házasságban 84

Család és befektetések 93

Nyugdíj 95

Generációkon átívelő gazdagság (Generational wealth) 98

Kivételi metódusok 99

TÉMA: A BEFEKTETÉSEK ALAPISMERETEI 103

4. Fejezet: Pénzügyi nyaktorna 105

Jó, ha tudod… 105

Tízmillióból nem mész nyugdíjba! 112

Mi az amivel a bankban találkozol ügyfélként? 117

Megtakarítási életbiztosítás 117

Befektetési alapok 118

5. Fejezet: Részvények és ETF-ek 123

Hogyan kerül egy bizonyos cég a tőzsdére? 123
Mi a részvénykibocsátás gyakorlati menete? 123

Mi az indexalap? 132

Jó neked egy ETF, ha az osztalékra gyúrsz? 137

Árupiaci ETF-ek, és a contango hatás 138

Milyen részvények léteznek? 140

Hogyan kerül egy eszköz az ETF-be? 147

1. A befektetés tárgya szerinti csoportosítás 148

2. Az indexkövetés szintje szerinti csoportosítás 149

3. UCITS és nem UCITS ETF-ek 150

Mi az az indexérték-számítás? 150

Magyar piac 152

Milyen ETF-ek érhetők el a BÉT-en? 153

A világ jelentősebb tőzsdéi 154

Milyen ETF-ek vannak? 156

ETF-ek előnyei és hátrányai 157

Hol tudsz ETF-eket keresni? 159

Hogyan kell az ETF-ek után adózni? 160

Adnak-e előrejelzést a pénzpiaci alapok? 162

6. Fejezet: A költségek 163

7. Fejezet: Mi az a kötvény? 167

Kötvények (bonds) 168

8. Fejezet: A kockázat 171

Egy kis ébresztő 173

Break even math 174

Egyedi kockázat 176

Hol, és mennyi pénzt tarts a gyakorlatban? 177

9. Fejezet: Osztalék portfólió építése és a tévhitek 179

Mi az a kamatos kamat? 183

A passzív és az aktív befektetések 185

Irracionális elvárások 187

Tanulható dolog, vagy veleszületett képesség a pénzed fialtatása? 188

A legrosszabb befektetés 189

Mi neked a hosszútáv? 192

Miért részvényekbe fektessek inkább kriptózás helyett? 195

10. Fejezet: Az emberi agy nem képes a nagy számokat kezelni! 197

A nominális hozam és a reálérték 199

Az infláció is megtéveszt 200

Inflációs összefüggések a gyakorlatban 201

Az egyenlőtlenség elve 202

A kritikus gondolkodás ereje 205

Mi van egy cégben? Mit vegyek? 209

Mi határozhatja meg a részvények árát? 210

Mi van akkor, ha megvan a tőkéd, amit befektethetsz? 211

Az időtáv és a dollar-cost averaging 214

Rebalancing (portfólió-átalakítás, -átsúlyozás, reallokáció) 216

Készpénzfelhalmozás 219

TÉMA: A BEFEKTETÉSEK ELMÉLETI ISMERETEINEK MÉLYÍTÉSE 221

11. Fejezet: Mélyítsük a tudásunkat! 223

Hol tudok befektetni? 223

Diverzifikáció: meddig jó a gyakorlatban? 224

Fontos-e a diverzifikáció? 226

Diverzifikáció hiánya 227

A gazdagok 7 bevételi forrása 228

Fektessek inkább aranyba? 229

Rizikótolerancia és a lélek 232

Tovább élünk, tovább fektetünk be, vagy nem ez a cél? 233

Miért is fektetsz be? 234

12. Fejezet: REIT-ek 237

13. Fejezet: Kutatómunka 241

Mutatószámok 246

P/E mutató 248

P/B mutató 249

P/S mutató 250

PEG 250

EV/EBITDA 251

ROI 251

P/FCF 252

P/Graham szám 252

Mi az a haszonkulcs? 253

ROE 254

ROA 254

ROS 255

Mi az a korreláció? 256

Az Alulértékeltségi csapda (Value trap) 257

TÉMA: BEFEKTETÉSI ISMERETEK ÁTÜLTETÉSE A GYAKORLATBA 259

14. Fejezet: A befektetések folyamata a gyakorlatban 261

Most menjünk végig ezen a folyamaton lépésről lépésre
részletesen, érthetően 262

15. Fejezet: TBSZ számla, a magyarok kincse! 265

16. Fejezet: A múlt, mint kiindulási alap a kezdő
befektetőknél 271

17. Fejezet: Hogyan adj el egy részvényt? 275

18. Fejezet: Cégméret, országok, iparágak 279

Melyik országba fektetsz be? 280

Milyen iparágakba és szektorba fektethetsz be? 282

19. Fejezet: Ismerjünk meg néhány brókercéget! 297

Plus500 298

eToro 299

XTB 300

Magyar brókercégek 301

Erste Befektetési Zrt. 302

Revolut 302

Fidelity 304

Interactive Brokers (IB) 304

Trading212 306

Lightyear 307

Befektetés a gyakorlatban 308

20. Fejezet: Számoljunk és fektessünk be! 313

Útravaló  316

Felhasznált irodalom 319

Jegyzeteim 321

Miért írok az életről is?

Amikor ezt a könyvet írtam szerettem volna valakit megkérni, hogy a 150 négyzetméteres konyhakertemet kigazolja, mert terhesen nekem már ez a feladat nehéz volt. A beszélgetésünk a jelentkezővel úgy kezdődött, hogy neki azonnal jöhet a munka, aztán kiderült, hogy nincs pénze buszjegyre, és nem tud még kenyeret sem venni aznap. Mivel elmentem otthonról, így csak másnap tudta a munkát elvégezni. Mondanom sem kell, hogy emiatt borzasztóan éreztem magam! Nem esett jól a saját ebédem. Az első kérdésem, amikor másnap megérkezett az volt, hogy evett-e reggelit. A válasz nemleges. Megetettem, és utána állhatott munkába, de amikor kinyitottam a roskadásig teli hűtőmet, éreztem, hogy milyen szerencsés is vagyok hozzá képest. Tényleg szerencse lenne a pénz? A jólét? A gazdagság? Az biztos, hogy aki pénzzel rendelkezik, sok mindene van, így beszélek arról is ebben a könyvben, hogy milyen ha nincs valakinek. Elrettentő példaként, felismerésként, érzékenyítésként és persze azért is, hogy elég motivációt adjak, hogy soha (többé) ne kerülhess ilyen helyzetbe!

Őszintén bevallom nektek, hogy megkaptam azt a kritikát, sok gazdag embertől – elsősorban az előolvasók közül –, hogy egy befektetési könyvbe, ami a korai nyugdíjról szól, nem kell ez a sok maszlag az emberi életről, a női sorsokról, a férfi gondokról… nomeg ott vannak a kemény, megmondó, sokszor olyan nyers szavaim, mint amikor a kőműveshez beszél a segédmunkásaival. Azt is megjegyezték, hogy 3-4 könyv komplett tartalmát sűrítettem be ebbe a könyvbe.

Sokak szerint nem illenek egy befektetési könyvbe ezek a stílusjegyek. Valaki mindezt feleslegesnek tartotta, és elolvasás nélkül alkotott kritikát, mert csak a nyers szakirodalomra vágyott. Személy szerint nem látok benne semmi rosszat, ha több szempontból közelítem meg az életet, valamint a pénz témáját. Nekem megvan az írói szabadságom ehhez, neked pedig a tartalomjegyzéked, hogy ha nem érdekel az ÉLET női és férfi szemmel, akkor ne olvasd el a „Pénz és ember” témakört a könyv elején.

Bizonyosan azért írok erről, mert nekem is voltak rossz élethelyzeteim, és a könyv egy olyan eszköz számomra, amivel ezeket a gondolatokat bárki átélheti és elgondolkozhat a világon. Szerintem ilyen az élet: ha nyitott szemmel járunk, akkor bizony láthatjuk, hogy van olyan mellettünk, aki éhezik, és ennek a pénz az oka. Szóval ebben a szövegben lesz minden: nyers szakirodalom, meg az élet is!

Véleményem szerint, amíg ilyen sorsok mennek el mellettünk az utcán, addig igenis helye van az effajta, kíméletlen mondanivalónak egy befektetési könyvben is!

Árnyékot tartva az emberi egónkra és elrettentést biztosítva, hogy velünk is megeshet egyszer, ha nem bánunk jól a pénzünkkel.

Persze, arra is szükség van egy ilyen könyvben, hogy megtanuljatok befektetni, megérteni a szakszavakat, és képesek legyetek boldogan gazdagodni, így a korai nyugdíj lehetőségét is elhintem előttetek mint célt, és lehetőséget. Megmutatom, mire lehettek képesek, ha szabad életet akartok elérni! Kérlek, ne várj konkrét stratégiát ebben a könyvben, mert nekem nem az a feladatom, hogy rád erőltessek egy metódust, ami nem is biztos, hogy jól teljesít a későbbiekben. Természetesen sok mindent meg fogok mutatni, és ezáltal lehetőséget kínálok arra, hogy szabadon válassz!

A könyv négy nagy témakör köré szerveződik, melyek között részben lesznek átfedések. Mivel feltételezem, hogy sok kezdő is olvassa, így a könyv közben fekete szövegdobozokban találkozhattok a legfontosabb új fogalmakkal. Ennek a célja az, hogy ne egyszerre zúdítsam rátok a sok definíciót, és élvezetes maradjon az olvasás. Nőként teszem fel a kérdést: ha a szívünkre tesszük a kezünket, mi lehet annál nőiesebb, minthogy anyagi biztonságban élünk, és ki tudjuk bontakoztatni a női energiákat, ahelyett hogy a számlákon aggódnánk? Nem tudok jobb választ jelenleg, ha te igen, akkor írd meg nekem!

Férfiakhoz pedig a következő kérdést intézem: mi lehet annál férfiasabb, minthogy pénzügyi stabilitást teremtünk, és ezáltal lehetőségünk nyílik arra, hogy teljes mértékben megéljük álmaink, védelmezői és gondoskodó szerepünket, anélkül, hogy folyamatosan a pénzzel kellene törődnünk? Ugye, hogy milyen csodálatos dolog a gazdagság?

További hasznos és ingyenes tartalmakért,

vagy szakmai támogatásért iratkozz fel bátran a hírlevelemre! Köszönöm a bizalmat!

Szakmai megkeresések, ÉletSuli, tanfolyamokra

és pénzügyi oktatásra jelentkezés:

WWW.SZAKONYIKRISZTINA.HU

Az adózási tudnivalók nem tartalmaznak teljes körű információkat. Döntéseid meghozatala előtt részletesen tájékozódj a számlával, díjakkal és egyéb adózási kérdésekkel kapcsolatos jogszabályi feltételekről, valamint konzultálj adótanácsadóddal. Ez a könyv semmilyen formában nem tekinthető befektetési tanácsadásnak! Senki befektetési döntéséért és tőkeveszteségéért nem felelek! Az adójogszabályok és azok értelmezései változhatnak, az abból fakadó következményekért sem tehető felelőssé a könyv írója. Ez az irodalom egy oktatóanyagként értelmezhető, melyből a példákat nem ajánlom egyértelműen befektetési eszközként, csupán az érthetőség kedvéért hozom fel őket. A könyv kizárólag oktatási célt szolgál azoknak, akik tudatosabbak szeretnének lenni a pénzügyeikben. Más szakirodalom elolvasása és több forrásból való tájékozódás a tényleges befektetések előtt elengedhetetlen! A szakirodalom mindenkire igaz általános pénzügyi tananyag.

Képzeld el, milyen lenne, ha már fiatalon elérhetnéd a pénzügyi függetlenséget és akár korán nyugdíjba vonulhatnál! Pontosan erről szól a FIRE mozgalom, ami egy izgalmas pénzügyi és életmódbeli filozófia. A neve az angol „Financial Independence, Retire Early” kifejezésből ered, ami magyarul annyit tesz: pénzügyi függetlenség, korai nyugdíjazás.

Ez a mozgalom arra bátorít minket, hogy okosan fektessünk be és halmozzunk fel tőkét már fiatal korunkról kezdve. A cél az, hogy néhány évtized alatt olyan pénzügyi biztonságot teremtsünk magunknak, ami lehetővé teszi, hogy akár jóval a szokásos nyugdíjkorhatár előtt „nyugdíjba vonuljunk” bár ez inkább azt jelenti, hogy szabadon választhatjuk meg, mivel szeretnénk tölteni az időnket.

Izgalmas lehetőség, nem igaz?

Mi az az ÉletSuli klub?
Miért hoztam létre?

– A következő pár oldalon a nőkhöz szólok, ha férfiként ez a rész nem érdekel,
nyugodtan folytasd a következő fejezetnél –

„Célom, hogy a nők a lehető legszélesebb spektrumú személyes pénzügyi és befektetési ismeretanyagot tudják a magukévá tenni a „nők” nyelvén. Ehhez nem kellett mást tennem, mint létrehozni a saját pénzügyi oktató klubomat ebben a férfiak uralta befektetési világban.”

– Szakonyi Krisztina

Ugyanez a könyv mind a két nemhez szól, de be kell vallanom, hogy szenvedélyesen szeretnék segíteni a nőknek abban, hogy ők is gazdaggá és anyagilag függetlenné tudjanak válni, ne csak a férfiak. Éppen ezért szót kell ejtenem az oktatóklubomról. Napjainkban a nők sokkal kiszolgáltatottabb anyagi helyzetben vannak, mint a férfiak. Ez sajnos egy tény, nem egy légből kapott, holmi elbagatellizált feltételezés. (Persze a férfiak egyből jöhetnek az ellenvéleménnyel, hogy sokkal több férfi a hajléktalan.) Magyarországon jelentős problémát jelent, hogy fejletlen a pénzügyi kultúra, gyakorlatilag nem valósul meg a pénzügyi nevelés, és hiányzik a megfelelő oktatás, legyen szó a szülői házról vagy az iskoláról. Már a szülőknek el kellene kezdeniük a korai ismeretátadást, de nincs rá idejük, és az igazság az, hogy ők sem értenek hozzá. Vidéken a fiú-lány megkülönböztetés még erősen jelen van, a fiú „értékesebb”, több jár neki, és ezt velem is sokan éreztették falusi gyerekként. (Sőt felnőtt kapcsolatokban a nőkkel esetleg kezet fognak megismerkedéskor, de elköszönéskor gyakran kimarad még városi embereknél is.)

Így fiúkkal tapasztalataim szerint néhány szülő még csak-csak, akár a pénz nem meglétéről, de a kislányokkal nem beszélgetnek otthon a szülők a pénzről, és nem is arra ösztönzik őket, hogy maximalizálják a profitjukat, vagy egyáltalán legyen profitjuk. A pénzügyi neveltetés, valamint az élettapasztalatbeli különbségek miatt a könyv bizonyos pontjain a két nemet külön említem. Hiszen mások vagyunk, más életutakkal. Mondok egy szemléletes különbséget a férfi és női lét között. Ha csak azt az időszakot vesszük figyelembe, amikor egy nő szülni megy, akkor láthatjuk, hogy az otthon eltöltött évekkel kevesebb tőkét tud keresni aktív évei alatt, kiszolgáltatottabb helyzetbe kerül, és a végén kevesebb nyugdíja is lesz… Feltéve, ha egyáltalán a jelenlegi nyugdíjrendszer ebben a formában fenntartható marad, hiszen egyre kevesebb dolgozó korú tartja el az elöregedő társadalmat, és ez egy szint után nem lesz tovább fenntartható, de mit nem mer megtenni egy nő? Nem mer fizetésemelést kérni, megalkuszik azzal a munkahellyel, ahol egy fél órával előbb elengedik, hogy rohanhasson a gyerekért az iskolába, és felvehesse a második műszakot otthon, hogy tisztaság és vacsora várja a férjét és megírhassa a gyerekek leckéjét. Ebben a kevés szabadidejében olyan hosszú távon nevetséges pénzügyi döntésekkel találkozik, mint például melyik sajt az olcsóbb a boltban a rohanós bevásárlás közben, és melyik mosópor az akciós, de azok a kérdések, amelyek az ő biztonságáról szólnának, amitől tényleg jól élne az a nő, anyagi kiszolgáltatottság nélkül, azok nem igazán kerülnek elő a mindennapokban. Mosópor és sajt. Ezek egy átlagos nő pénzügyi döntései, de ennél komolyabb kérdésekkel is érdemes szembenéznie, sőt, ha jól akar élni, akkor kötelező. Tudod, ez olyan, mint „Az okos ember nem szemetel, a többieknek meg tilos!” mondat. Az okos nőnek értenie kell a pénzhez, a többieknek meg kötelező lenne tanulni róla, hogy ne a kék foltjait púderezze egy bántalmazó kapcsolatban, amiből a pénzhiány miatt nem tud elmenekülni.

Három kérdést szoktam feltenni, melyekből minden nő el tudja dönteni, hogy szüksége van-e az ÉletSuli pénzklub tudására:

1. Ha holnaptól nem keresnél pénzt, mennyi ideig élnél meg? Ha a válaszod 1 évnél kevesebb időtartam, akkor mindenképp itt a helyed!

2. Ha meghalna a párod, kilépne az életedből vagy tartósan lebetegedne, akkor lenne-e anyagi probléma az életedben? Nagyon sok nő minimálbérért dolgozik, és a férfi bevételéből él meg a család. Általában még arra sem gondolnak a nők, hogy milyen előnyökkel és hátrányokkal jár egy közös bankszámla, házasság és ingatlan.

3. Szerinted több nyugdíjad lesz, mint egy férfinak? És ha nem, miből oldod meg a különbözetet, a hosszabb várható életkoroddal?

Most van egy rossz és egy jó hírem is számodra!

Ha nem teszel ellene, akkor nem fog megváltozni a helyzeted, ha igen, akkor képes leszel anyagi biztonságban élni!

Az ÉletSuli pénzklub tudása teljes mértékben arra képez téged, hogy anyagi biztonságban élő nővé válj, ismerd a megtakarítási és befektetési lehetőségeidet, amiről a banki ügyintézők véletlenül sem akarnak tájékoztatni téged, nehogy ne kapják meg a jutalékukat, mert különben jobb helyekre viszed el a pénzed! Meg persze se szakmai tudásuk, se képesítésük nincs hozzá, hogy komolyabb befektetési termékeket ajánlanak neked! Illetve ezek sablon termékek, mint egy kényelmetlen cipő! Napjainkban sokkal inkább szükség van a tudatos anyagi jelenlétre és az életed kezedbe vételére, hiszen egy olyan társadalomban, ahol az egyén, az „Én” van kiemelve, nem számíthatunk arra, hogy az állam a munkaalapú társadalomban gondoskodik rólunk, ha keresőképtelenné válunk. El leszünk dobva, mint valami elhasznált gumikesztyű, várunk tíz hónapot a térdműtéti előjegyzésünkre, ami betegen egy örökkévalóságnak fog tűnni. Ki kell mondanom a könyv elején a csúnya valóságot: ha nincs pénzed, akkor ebben a világban sajnos a lehetőségeid korlátozottak. Ez ellen nem tud más tenni, Te vagy az, akinek ezt az irányítást bizony a kezedbe kell venned! Nem elfogadható a mai világban, hogy ne tegyél saját magadért!

„A pénzügyi függetlenség az igazi szabadság.” – Coco Chanel

Ez a könyv mindenkinek szól, aki szeretne jobb anyagi helyzetbe kerülni, legyen az nő vagy férfi, bár eredetileg a nők helyzetére fókuszáltam, rájöttem, hogy a pénzügyi tudatosság mindenkinek egyformán fontos és az olvasóim kértek, hogy mindkét nemre térjek ki ebben a könyvben. A cél az, hogy senki ne kerüljön olyan helyzetbe, hogy az anyagi helyzete miatt kelljen rossz döntéseket hoznia, vagy kiszolgáltatott helyzetben maradnia. További cél ezen kívül a vagyonépítés alapjainak elsajátítása – a kellő elhatározás megszületését követően –, valamint, a tényleges korai nyugdíjba menetel és annak élvezése.

Előolvasói visszajelzések

„Gratulálok, nagyon összeszedett, kellőképpen részletes, de nem misztifikálja túl a befektetések világát! Ha most kezdeném nulláról a tudásomat felépíteni, akkor ez kiváló könyv lenne hozzá! Simán tankönyv is lehetne egy ideális világban, ha oktatnának általános pénzügyet az iskolában! Remélem sok embert fog megmenteni a segíthetek Marikáktól.”

– Bukta Antal Zoltán

„Krisztina könyve remek információforrás azoknak, akik ismerkednek a pénzügyi tudatosság, megtakarítások és befektetések világával. Ha utóbbit éppen részvényekkel képzeled el, akkor a lehető legjobb könyvet tartod a kezedben. Jól tagolt, logikusan felépített, átlátható művet rakott össze a szerző a témakör legapróbb részleteire is kitérve.”

– Szűcs Ádám

„Hétköznapi példákon keresztül, érthetően, laza stílusban vezeti be az olvasót a befektetések izgalmas és nem mellesleg jövedelmező világába. Könyvén keresztül Krisztina végig fogja a kezünket, segítségével az alapfogalmak tisztázása után, az olvasó eljuthat első konkrét részvénybefektetéséig, tulajdonosa lehet egy jövedelmező vállalkozásnak. Sőt tovább is megy, bemutatja a korai nyugdíj elérésének, a FIRE útnak a kihívásait, tanácsokat adva azok leküzdésére. Bízom benne, hogy sokakhoz fog eljutni a könyv, hogy ezáltal is egyre többeknek legyen lehetősége elindulni egy pénzügyileg szabadabb élet felé.”

– Pe´czeli Viktor

„Ez az a könyv, ami ha évekkel ezelőtt került volna a kezembe, nagyon sok időt és pénzt spórolt volna meg nekem. Nem csak azért, mert itt megtalálható minden egy helyen, hanem azért is, mert baráti, laza stílusban, érthető példákon keresztül magyarázza el a befektetések csínját-bínját. Remélem nagyon sok kezdő kezébe fog kerülni ez a könyv! De szívből ajánlom gyakorlatilag bárkinek, aki azt szeretné, hogy az innen-onnan összeszedett tudása összeálljon egy kész kirakóssá.”

– Hortoványi-Nagy Dorina

„Krisztina könyvét ajánlom minden szülő figyelmébe, aki serdülő gyermekei számára szeretné érthető módon bemutatni a mai pénzügyi világot. A beszédes magyar példák közel hozzák a könyv mondanivalóját az olvasóhoz. Ismerteti a legalapvetőbb fogalmaktól kezdve a pénzügyi tudatosság felé vezető utakat. Gördülékeny olvasmány, csak ajánlani tudom!”

– Jakab Eszter

„Sajnos a magyar emberek nagyon nagy többsége a mai napig nem rendelkezik magas szintű pénzügyi kultúrával. Ez lássuk be, ez nem is csoda. A szocializmus évei után felnőtté váló generáció nem volt kitől tanuljon. A szülők eleve nem rendelkeznek a tudással és az oktatási rendszerünk sem igazán nyújt ebben segítséget. Éppen ezért hiánypótló ez a könyv. Aki eljut a felismerés szintjére, hogy nem elég egy lábon állni, azaz a munkajövedelem mellett (helyett) szükség van tőkejövedelemre is, annak remek kiindulópont, egy olyan összeszedett tudásanyag, ami az első időszakban egy biztos támasz az anyagi biztonság felé vezető úton mind a Hölgyek, mind pedig az Urak számára.”

– Kardos Norbert

Köszönetnyilvánítás

Köszönöm szépen annak a sok nőnek, aki kinyitotta előttem a lelkét az elmúlt időszakban, akik őszintén beszéltek nekem anyagi vágyaikról, bizonytalanságaikról és nehéz élethelyzetükről. Ezek a beszélgetések ihlettek meg arra, hogy elkezdjek komolyabban, női szemszögből is foglalkozni a pénzzel és a befektetési lehetőségekkel a szakmámon belül.

Emellett köszönöm szépen azoknak a férfiaknak is, akik rámutattak arra, hogy miért kell, hogy ez a könyv hozzájuk is szóljon végül, hiszen időnként ők is anyagi nehézségekkel küzdenek, akár szingliként, akár egy család fejeként, olykor a befektetési szándékaikat és FIRE mozgalmi céljukat egyedül a vállukon cipelve a családban.

Továbbá köszönöm azoknak a pénzügyileg tudatos embereknek és lektoroknak, akik segítették ennek a könyvnek a tartalmi és logikai megjelenésének a legjobb verzióját észrevételeikkel.

Hiszem, hogy ezen az úton én is sokat tanultam, ugyanis ez az első könyvem, amit gyakorló anyaként írtam meg, és pontosan ezért köszönöm a legnagyobb tanítómesternek és tükrömnek az életemben, hogy megértette velem, hogy mennyivel másabb egy nő élete anyaként, és mennyi lemondással is jár az, ha valakit feltétel nélkül szeret az ember. Köszönöm a gyermekemnek, és köszönöm az úton lévő gyermekemnek is, aki bizony komoly határidőt adott nekem ennek a könyvnek az elkészítésére.

Emellett hálás vagyok édesanyámnak és férjemnek akik sok-sok órát töltöttek el a fiammal, azért, hogy ez a könyv elkészülhessen.

Dolgozzanak helyettem

a részvények!

Befektetők útmutatója a korai nyugdíjhoz.

Tornacipős FIRE útmutató.

Szakonyi Krisztina

2024

TÉMA:

A PÉNZ ÉS AZ EMBER

Előszó

Sokan hajlamosak arra, hogy csak úgy sodródjanak az eseményekkel és napról napra létezzenek. Nincs bennük az a gondolat, hogy az életük megváltozhat. Pedig bárkié felborulhat egy pillanat alatt a mai világban – haláleset, munkahely elvesztése, a család hirtelen felbomlása miatt. Tudom, nem ezeket a mondatokat vártad egy FIRE könyv első soraiban, de sajnos ez is az élet része, és kár homokba dugni a fejünket.

Emberek milliói szeretnének gazdagok lenni, de mit hallunk, ha valaki gazdagodni szeretne? Gyakran negatív véleményekkel találkozunk, függetlenül attól, hogy nőről vagy férfiról van szó. Mi a helyzet a nőkkel, ha a pénzügyekre gondolnak és azt ki is merik mondani? Kussoljanak, mert a konyhában a helyük vagy találják meg a szőke herceget, aki majd eltartja őket, vagy rosszabb esetben nem, és még egy pofont is kapnak a nap végén. A férfiaknak pedig azt vágják az arcukba, hogy legyenek keményebbek, dolgozzanak többet, vagy, hogy az anyagiak hajszolása az igazán férfias, de az is csak akkor, ha ott a terepjáród elején a puncimágnes. (Az érzékenyebb lelkű olvasóknak szeretném már most jelezni, hogy ebben a könyvben nem fogok finomkodni!)

Célom, hogy mindenki, nemtől függetlenül, képes legyen gazdasági döntéseket hozni és anyagi biztonságot teremteni magának. Ez nem csak egyéni érdek, hanem társadalmi szükségszerűség is, mert egy pénzügyileg tudatos társadalom erősebb, rugalmasabb és bizony boldogabb is. Ez a befektetési könyv pedig abból a szempontból lesz különleges, hogy a női és férfi élethelyzetekre egyaránt ki fogok térni, hiszen bizony komoly különbségek vannak a kettő között. Így remélem nem zavar, ha néha nem pont hozzád szólok néhány oldalon, hanem a másik nemhez. A lehető legjobban próbáltam szétszedni a különbségeket, amit így sikerült megoldanom.

Most össze szeretném foglalni, hogy miért olyan fontos a pénzt
mindkét oldalról megvizsgálni:

Vegyünk egy baromi szemléletes példát. A Nők a Nőkért Egyesület adataiból kiderült, hogy több mint 226 ezer nő él Magyarországon bántalmazó kapcsolatban, vagyis hazánkban rengeteg nő volt már áldozata fizikai erőszaknak, és akkor még azokról a nőkről nem is beszéltünk, akik más módon szenvednek el nap mint nap abúzust. Sajnos egy elcseszett világban élünk!
Ez nyilván nem lehet annak az alapja, hogy a gyengébbik nem a pénzügyi stabilitáson gondolkozzon a korlátozott szabadidejében, hiszen ők csak a túlélésre játszanak, ezzel a jelenre koncentrálnak és nem a jövőre. Másrészről ne felejtsük el, hogy a férfiak is lehetnek áldozatok, csak gyakran nehezebben beszélnek róla a társadalmi elvárások miatt, de hallottam én is olyan sztorit, ahol az asszonypajti volt a terrorista.

Előfordul, hogy a kapcsolatokban az áldozat elveszíti a megélhetését, elveszik a gyermekét, és elszigetelik azoktól, akik segítséget nyújthatnának neki, így magára marad és nehezebben talál kiutat. Nincs bennük az a gondolat, hogy az életük meg is változhat. Erre azonban fel lehet készülni. Nyilván nem a gyászra meg a rosszra, de arra, hogy ne zuhanjon valaki akkorát, na arra igen! Tudom, hogy ez nem egy pillanat műve, de hidd el, hogy megéri a FIRE útra lépned, még ha a FIRE sokszor nem is ezek miatt a megpróbáltatások miatt születik meg az ember fejében, csupán azért, mert nem akar élete végéig dolgozni.

Ha tudatosan végiggondolod azokat a kérdéseket, amiket a könyvemben felvázolok Neked, megcsinálod a feladatokat, és figyelmesen átgondolod, amit itt leírok, majd kialakítod az anyagi biztonsági hálódat, akkor könnyebben felkészülhetsz az élet kihívásaira, a nem várt eseményekre. Így ha megrázó is lesz a változás, legalább az anyagi helyzeted nem fog annyira megremegni benne, ami kétségkívül egy további lavinát indítana el, ha nincs jól megalapozva.

Sokan mondják, hogy ők inkább a mának élnek, de egészen addig a pontig gondolják így, amíg el nem jön a csúnya holnap. Akkor már nem tudnak carpe diem életmódot űzni. Nem mindegy, ha dől a dominó, akkor minden borul-e körülötted, vagy van egy vésztartalékod, pénzed, tőkéd, sőt passzív bevételed, amihez tudsz nyúlni, ami legalább az anyagi biztonságodat garantálja.

Azt már egy korábbi könyvemben őszintén bevallottam, hogy hiába éltem egy villában Bécsben, de nem volt pénzünk egy időben még tüzelőolajra sem, és bizony ott voltam a hideg házban, és ráfagyott a seggem a WC-re a 13 fokban! Most biztos orrba vágnak a feministák, de a pénzügyi stabilitás egy kiszolgáltatott nőnél még fontosabb, mint egy férfinál. Tény, hogy a nők rosszabb anyagi helyzetben vannak világszerte. A férfiak már a fizikai erejüknél fogva is könnyebben felülkerekednek egy nőn, és emiatt könnyebben kerülnek ki győztesen a konfliktushelyzetekből. Ne kerülj abba a szituációba, hogy az anyagi helyzeted miatt kelljen például egy bántalmazó kapcsolatban maradnod! Gondolkodj előre! Ugye azért az is igaz, hogy a férfimunkák, legyenek akármilyen nehezek is, pontosan fizikai erejük miatt fizetnek többet, meg
persze történelmi-társadalmi okokból. A változó párkapcsolati dinamikák jelentős hatással vannak a férfiak pénzügyi helyzetére és önértékelésére is a mai világban. A nők növekvő gazdasági függetlensége alapjaiban változtatja meg a hagyományos családi és párkapcsolati szerepeket, ami sok férfi számára komoly kihívást jelent, még ebben a modern világban is. Korábban a férfiak voltak a fő kenyérkeresők, és ez a nemi identitásuk fontos részét képezte. Napjainkban, ahogy egyre több nő szerez magas képzettséget és ér el jelentős karriert, ez a szerep gyakran megoszlik vagy akár fel is cserélődhet. Ez a változás számos férfi számára identitásválsághoz vezethet. Sokan úgy érzik, hogy a társadalom még mindig elvárja tőlük a hagyományos szerepeket, miközben a valóság már egészen más képet mutat. Ez a kettősség frusztrációt és bizonytalanságot okozhat. Néhányan nehezen tudják elfogadni, ha partnerük többet keres náluk, vagy a karrierje gyorsabban ível felfelé. Ez a helyzet nem csak anyagi, de érzelmi és pszichológiai kihívásokat is jelent. A pénzügyi érvényesülés nehézségei ebben a kontextusban még hangsúlyosabbá válnak. A férfiak gyakran érezhetik úgy, hogy kétszeres nyomás nehezedik rájuk: egyrészt meg kell felelniük a hagyományos elvárásoknak, másrészt lépést kell tartaniuk a változó világgal. Ez a kettős teher jelentős stresszforrás lehet, ami kihathat a munkahelyi teljesítményre, a párkapcsolatra és az önértékelésre egyaránt. Továbbá, a párkapcsolatokban megjelenő új dinamikák azt is jelenthetik, hogy a férfiaknak újra kell értelmezniük saját szerepüket és feladataikat a kapcsolatban. Elvárt dolog lett a gyengédség, a „mit segíthetek neked anyuci munka után”, a mosogatás, a soft parenting és az éjszakai pelenkacsere, így meg kell találniuk azokat az új területeket, ahol értéket teremthetnek a kapcsolatban és a családban.

Jobb, ha az elején hozzászoksz már ahhoz, hogy ez az irományom nem egy nyers, csak „szakkönyvszagú” meggazdagodási (és pláne nem a gyors meggazdagodási) útmutató lesz, és bizony érdekes példákat is fogok hozni az olvasóim szórakoztatására. Megígérem, hogy ahol tudok, egyszerűen fogok fogalmazni, konyhanyelven, és egy tornacipős befektetési irodalmat kapsz a kezedbe.

Most a férfiak után térjünk vissza újra a nőkre, és beszéljünk arról a tényről is, hogy nőként mennyire ki van rekesztve az ember a pénzügyi beszélgetésekből a családban vagy bármilyen társaságban, bármennyire sikeres is. „A Te dolgod kisanyám csak az, hogy eldöntsd, melyik sajt az olcsóbb a boltban, a többit bízd csak ránk!”

Nézzük meg a dolgokat női szemüveggel először. Talán a két nem – titkon vágyaimtól vezérelve – ezzel közelebb fog egymáshoz egy kicsit kerülni. Legalábbis jobban megértik egymás nyűgjeit. Azt tisztázzuk, hogy mindenkinek van egy „életcsomagja”, és a legtöbb ember nem teljesen elégedett.

Ha valaki fapofával elsétál melletted az utcán, lehet ezért teszi:

● Eszter, egy egyedülálló anya, aki részmunkaidőben dolgozik, hogy gyermekével lehessen, de küzd a számlák befizetésével.

● Katalin, aki sikeres karriert épített építészként, de a gyermekvállalás után szembesül a „mama-büntetéssel” és a fizetéscsökkenéssel.

● Anna, aki házasságában sosem foglalkozott a pénzügyekkel, még egy számlát sem fizetett be, és válása után teljesen elveszettnek érzi magát anyagilag.

● Zsófia, aki alacsonyabb fizetést kap ugyanazért a munkáért, mint férfi kollégái, tud róla, de fél szólni emiatt.

● Mária, aki évekig otthon volt a gyerekekkel, és most nehezen tud visszatérni a munkaerőpiacra.

● Júlia, aki sikeres vállalkozó egy férfiak uralta szférában, de folyamatosan azzal küzd, hogy komolyan vegyék üzleti partnerei, akik a mellét bámulják a tárgyalások közben.

● Bori, aki fiatalon örökölt egy jelentős összeget, de nem tudja, hogyan kezelje vagy fektesse be okosan.

● Lilla, aki karrierváltáson gondolkodik, de fél az anyagi bizonytalanságtól, amit ez okozhat, ezért ezt már három éve halogatja.

● Nóra, aki a szüleivel él, mert egyedül nem tudja megengedni magának az albérletet egy városban, és ez a párválasztásnál is kellemetlen téma neki.

● Erika, aki elvált, és most egyedül kell fenntartania a családi házat és nevelnie a gyerekeket. Az exe még a gyerektartást sem fizeti.

● Réka, aki nagyon alacsony nyugdíjra számíthat, mert évekig feketén dolgozott. Megtakarításai nincsenek.

● Dóra, aki tehetséges művész, de küzd, hogy megélhetést teremtsen a szenvedélyéből.

● Viki, aki magasan képzett, de alulfizetett szektorban dolgozik szociális munkásként.

● Anikó, aki bántalmazó kapcsolatban él, de anyagi függősége miatt nem tud kilépni.

● Sára, aki sikeres a karrierjében, de a „szupernő – szindróma” miatt kiégéssel küzd, ami veszélyezteti a munkáját és a kapcsolatát is.

A helyzet az, hogy ezek a nők egytől egyig érintettek lehetnek egy közös témában: a pénzben. Sajnos engem is – úgy, hogy szakmabeli vagyok – le akart már egy-két férfi nyomni egy-egy befektetési beszélgetésnél, hozzáteszem, sikertelenül. Hadd szögezzem le, nekem semmi bajom a férfiakkal, nem feminista lángolásból írok, de a pénzügyi könyvek szinte 100%-a nem veszi figyelembe a női befektetői élethelyzeteket! Ezen próbálok most változtatni, hogy érthetően képezzek, tegyek gazdaggá nőket, akiknek választási lehetőséget adok a kezükbe ezzel a tudással! Ami pedig egy igazi kincs, ha az ember fél a kiszolgáltatottságtól.

Na de árnyaljuk a képet, hiszen a férfi olvasóim már tipródnak, hogy hol jönnek ők megint a képbe! Fontos megemlíteni, hogy a férfiak is gyakran szembesülnek hasonló kihívásokkal és sztereotípiákkal a pénzügyek terén. Sokan azt hiszik, hogy egy férfinak „természetes” módon kell értenie a pénzügyekhez, vagy hogy a férfiak feladata a család anyagi biztonságának megteremtése. Ne felejtsük el, hogy kicsivel több, mint száz éve a nők még egyetemre sem járhattak és gyatra összegeket kerestek, és persze ennek ellenére mindig dolgoztak, már csak ha csak az ipari forradalomra gondolunk, ahol jelentős szerepük volt az első gépek megjelenésekor (szövés, fonás stb.) A kistérségi nők pedig sokszor kapáltak vagy kemény munkát végeztek a gyereknevelés mellett, ami nem volt stabil anyagi háttér a családnak, így ez így is az apák feladata volt. A valóság azonban az, hogy sok férfi is küzd pénzügyi nehézségekkel, és nekik is szükségük van támogatásra és oktatásra ezen a téren. A társadalmi nyomás miatt a férfiak gyakran nehezebben kérnek segítséget vagy vallják be, ha pénzügyi nehézségeik támadnak. Ők, mint tudjuk, hősök! Hamarabb ugranak le egy hídról, mintsem bevallják, hogy most nem oké valami. Tudjátok, nem menő a gyengeség és a segítségkérés egy olyan kultúrában, ahol nem tanították meg a fiúkat még sírni sem.

Szóval vegyünk pár példát a férfiak pénzügyi kihívásaira is
a mindennapokból:

♦ János, aki elvesztette munkáját, de szégyelli bevallani családjának.

♦ Péter, aki rendszeresen túlórázik, hogy megfeleljen a „családfenntartó” szerepnek, miközben kiég.

♦ Tamás, aki nem mer befektetni, mert fél, hogy kudarcot vall.

♦ Gábor, egy egyedülálló apa, és küzd, hogy egyensúlyba hozza a gyermeknevelést és a karrierjét, miközben anyagilag is helyt kell állnia.

♦ Zoltán, aki sikeres vállalkozó, de a folyamatos stressz és a „mindig erősnek kell lenni” nyomás alatt áll, ami egészségügyi problémákhoz vezetett nála.

♦ Balázs, aki fiatal korában nem tanult meg a pénzzel bánni, és most adósságspirálba került, de szégyelli ezt bevallani, vagy segítséget kérni.

♦ Attila, aki hagyományos férfi szerepben nőtt fel, és nehezen fogadja el, hogy felesége többet keres nála, ami feszültséget okoz a kapcsolatukban. Töketlennek érzi magát és nem tud büszke lenni önmaga és a felesége sikereire sem.

♦ Márk, aki elvált, és most küzd, hogy fenntartsa korábbi életszínvonalát, albérletről albérletre jár, miközben gyerektartást is fizet.

♦ Dániel, aki állandó nyomás alatt van, hogy drága ajándékokkal és éttermi vacsorákkal kápráztassa el barátnőjét, aki a közösségi médiának él, ami pénzügyi gondokhoz vezet.

♦ Krisztián, aki elvesztette munkáját az 50-es éveiben, és most szembesül az életkor alapú diszkriminációval a munkaerőpiacon, miközben megtakarításai rohamosan fogynak.

♦ Levente, egy frissen végzett mérnök, aki hatalmas diákhitellel kezdi karrierjét, és nem tudja, hogyan kezdjen hozzá a törlesztéshez kezdő fizetéséből.

♦ Róbert, aki sikeres a munkájában, de a pénzügyi tudatosság hiánya miatt folyamatosan túlköltekezik, és nem tud megtakarítani a jövőre. Ha elveszítené a munkáját, akkor nagy bajba kerülne.

♦ Ádám, aki családi nyomásra vett fel hitelt egy ház megvásárlására, amit valójában nem engedhet meg magának, és most a törlesztőrészletek terhével él.

Tehát a pénzügyi tudatosság és függetlenség ugyanolyan fontos a nők és a férfiak számára is. Társadalmunk tele van Nórákkal és Péterekkel, és lehet, hogy te is magadra ismertél valamelyik mondatban. Ez nemcsak az anyagi biztonságról szól, hanem arról is, hogy szabadabban élhessenek, és ne legyenek kiszolgáltatva a társadalmi elvárásoknak vagy a munkahelyi nyomásnak. A cél az, hogy mindenki, nemtől függetlenül, képes legyen magabiztosan kezelni pénzügyeit és egy stabil anyagi jövőt építeni. Ebben a könyvben egyszerűen, közérthetően fogalmazok, hogy mindenki számára elérhető legyen ez a tudás, függetlenül attól, hogy nő vagy férfi vagy, európaiként ugyanannyi időbe telik egy bróker oldalra regisztrálni, és ugyanolyan fontos, hogy kezedbe vedd pénzügyeid irányítását.

„Ha az anyagi függetlenségről beszélünk, természetesen előfordulhat, hogy kellemetlen érzésünk lesz ezt a szót hallva, mert nem tudjuk hova tenni a fogalmat. Vannak olyan emberek, akik azt hiszik, hogy egymillió forint még mindig nagy pénz, és azt gondolják, annyit ér, mint 25 éve.”

Most nézzük meg, hogy egy nő és egy férfi hol célpont, és mivel rontja el a befektetéseit, mi az, ami nem engedi meg ennek a két nemnek az anyagi függetlenséget!

Hol célpont a nő?

Kit céloz meg a fogyasztói piac? Hát nem a férfiakat!

Amikor azt kezdem el sorolni, hogy mit kell megtenni nőként az átlag feletti vagyonért, általában a megrökönyödés következik. Nyugi, nem bekapni a rút békának a... Szeretném tisztázni a könyv elején, hogy nem a gyors meggazdagodás és a napi 8 órában a gép előtt ülés és részvényekkel való kereskedés (daytrading) áll ennek a könyvnek a fókuszában, ahogy a többi könyvemben sem erre biztatom az olvasókat. Fontos, hogy mindenki a saját felelősségére vágjon bele bármiféle befektetésbe! Én tehát mosom kezeimet, ha csak a könyv alapján döntesz a pénzügyeidről! A tanulás, önfejlesztés és tudatosság elengedhetetlen mindenki számára. Soha ne mástól várjuk a megoldást, inkább mi magunk tegyünk érte. Ez a könyv az elindulásban, a figyelem felhívásában segít az utadon, de a lépéseket Neked kell megtenned.

Nagyon nagy szakmai kihívásnak éltem meg ennek a könyvnek a megírását, nem csupán a korlátozott mennyiségű „énidőm” miatt egy babával, hanem a hamarosan várható következő szülésem kapcsán is, hisz fejben már előre tudom, hogy nőként és két kisgyermek édesanyjaként le kell álljak a munkával egy bizonyos időre. Vagy legalábbis meg fogom próbálni, hogy most nem kezdek el szülés után egy héttel a karrieremmel robogni. Végre anyám kimondta a varázsmondatot, ami hatott rám is: „A nagy emberek is elmennek szünetre, ha családjuk lesz!”.

Na, de vissza a jelenbe... Sok nő keresett meg az elmúlt időszakban, és egy női befektetői közösség is kialakult körülöttem ennek eredményeképpen. Attól, hogy én évek óta befektető vagyok és szakmabeli a részvény- és más pénzügyi piacokon, az nem azt jelenti, hogy ne lettek volna új dolgok, amiket megtanultam az elmúlt néhány évben. Hazudnék, hiszen folyamatos kutatómunkát végzek, főleg a könyvírásaim alkalmával. Bizony, én magam is – mivel ٢٢ éves korom óta fektetek be – elkövettem sok klasszikus hibát, szerencsére csak kicsiben, amit a mai fejemmel és tudásommal már egyértelműen nem tennék meg. Ezt hívják tanulási görbének, amin neked is át kell esned, de természetesen ezzel a könyvvel a kezedben jóval rövidebb lehet ez az út!

A fogyasztói társadalmat, különösen a nőket a marketing rendkívül kifinomult módszerekkel célozza meg, ami gyakran gátolja őket abban, hogy hosszú távon vagyont építsenek. Gondoljuk csak végig sorban a hölgyek pénzrabló szokásait! A szépségipar folyamatos nyomást gyakorol a gyengébbik nemre – persze napjainkban egyre inkább a férfiakra is –, azt sugallva, hogy a tökéletesség elérhető és megvásárolható, és kell is ahhoz, hogy szeressenek, elfogadjanak és kitűnj. Aki szebb, az ugye kapásból jobb állást és magasabb fizetést is kap, ezt több pszichológiai tanulmány is bizonyította (J. Wong of the University of Chicago, A. Penner of the University of California at Irvine).

De persze jogos a felvetés, ha a szép nők többet keresnek,
akkor miért is nem jó befektetés a szépségre költeni?

Tizenéves tini lányokról nem tudod megmondani, hogy nem most töltötték be a huszonötöt, és úgy dobja hozzájuk a trafikos a doboz Marlborót, mintha csak a rekedt hangú bagós nagyanyád kérte volna a boltban. Ez kérem javában a társadalmi agymosás a drága kozmetikumokkal, kezelésekkel és

műtétekkel fűszerezve, persze biztos vagyok benne, hogy néhány évtizede is jobban ment volna ez az ipar, ha lett volna kínálatuk.

Köztudott tény, hogy Sisi hercegné annyira megszállottja volt a szépségnek, hogy a kor szokása szerint nyers húslevet ivott, mert úgy tartották, abban van a fiatalság titka, bőrére pedig esténként nyers borjúhúst tett, szóval a hölgyeket nagyban ösztönzik a pénzköltésre, jelentős összegeket elvonva a potenciális megtakarításoktól vagy befektetésektől, mert fontosabb a szemöldöktetkó, mint a teli pénztárca.

A divatiparról sem feledkezhetünk meg, amikor arról van szó, hogy hol folyik ki a nők kezéből a pénz, ugyanis a gyorsan változó trendek arra késztetik nők millióit, hogy állandóan új ruhákat vásároljanak, gyakran olyan darabokat, amelyeket csak néhányszor vesznek fel, nem foglalkozva azzal a ténnyel, hogy bangladesi tízéves, éhbérért dolgozó gyerekmunkás csinálta azokat a ruhákat. Ez a „fast fashion” mentalitás nemcsak a pénztárcát, de a környezetet is nagyban terheli. Persze takarózhatunk azzal, hogy annak a gyereknek ennyi se jutna enni, ha ezt nem vennénk meg. Az érzelmi marketing kifinomultan aljas taktikákat alkalmaz, azt sugallva, hogy egy-egy termék megvásárlása azonnali boldogságot, szépséget vagy önbizalmat hoz a viselőjének, miközben a „megérdemled” narratíva impulzusvásárlásokra biztat.

Jómagam éves „nem veszek ruhát” kihívásomat fél évnél nekem is meg kellett szakítanom, mert az összes terhes ruhámat elajándékoztam, és bizony az új méreteim nem fértek az év közepén már semmibe. Különben egész érdekes érzés semmit nem vásárolni, és nemet kellene mondani. Bevallom, az első negyedévben nehéz volt nem elcsábulnom, mert természetesen akkor tetszett a butikok kirakatában nekem is minden, tudatosság ide vagy oda! Egy átlagos nőnek néhány évtizede csupán évi 10 új ruhája volt, sokszor magának varrva, amiket azután évtizedekig megtartott, ma pedig 60-70, melyet két évig hord! Szégyenszemre én se tudok befűzni egy varrógépet.

A média és az influenszer kultúra tovább erősíti ezeket a nőket érő rossz pénzügyi szokásokat. A neten bemutatott életstílus gyakran irreális elvárásokat támaszt, ami további vásárlásra késztet, hiszen mindent az arcodba tolnak. Emellett a legtöbb influenszer, aki értékesít, nő. A háztartási termékek marketingje gyakran a gyengébbik nemet célozza, feltételezve, hogy ők a fő döntéshozók ezekben a borzasztóan fontos családi kérdésekben. Én se láttam még az apámat azon filózni a boltban, hogy melyik fakanállal lesz a jobb a levest kevergetni.

Szánjunk egy perc néma csendet az úgynevezett „rózsaszín adónak” is, amikor a kifejezetten nőknek szánt termékek drágábbak, mint férfi megfelelőjük, annak ellenére, hogy gyakorlatilag ugyanazok. Majd nézd meg egyszer a borotvákat, tusfürdőket a boltokban, ha lesz időd! Az ünnepek, mint a Valentin-nap vagy az Anyák napja, szintén kiváló alkalmat szolgáltatnak a marketingeseknek az extra vásárlásra való ösztönzésre, amit ugye a hölgyek elvárnak, hiszen nekik ez jár, azért, hogy legyen kimutatva az a bizonyos szeretet, ha már egész évben a családért robotolnak otthon!

Az életciklus-marketing sem marad ki az eszköztárból, vagyis a különböző életszakaszokhoz kapcsolódó termékek célzott reklámozása, például negyven feletti termékek, menopauza termékek, terhesség vagy anyasági vásárlások. Bevallom, én is megvettem mindenféle krémet, vitamint és egyéb földi jót terhesen, és persze a kicsinek is számos fölösleges dolgot, amikről egy tapasztalatlan édesanya csak utólag tudja meg, hogy haszontalan volt.

Végül, de nem utolsó sorban, az önbizalom-alapú marketing kihasználja a társadalmi elvárásokat, azt ígérve, hogy termékeik javítják a nők önértékelését.

Ezek a taktikák együttesen arra ösztönzik a nőket, hogy többet költsenek és kevesebbet takarítsanak meg vagy fektessenek be. A folyamatos vásárlás és a „lépést tartás elve” nyomása elvonja a figyelmet és az erőforrásokat a hosszú távú pénzügyi tervezéstől és a befektetésektől, így nem csoda, ha kevesebb nő fektet be és lép a FIRE útra, mint férfi! A megoldás kulcsa a tudatosság fokának a növelése lehet. Gondolok itt a marketingstratégiák felismerésére és a hosszú távú pénzügyi célok előtérbe helyezésére, vagy csak arra, hogy töröld le a telefonodról azokat az appokat, ahol rendeled a ruháhat Ázsiából!

Nőként így az a szomorú helyzet, hogy csak nagy önfegyelemmel lehet kitörni ebből az ördögi pénzköltési körből, és elindulni a valódi anyagi függetlenség felé vezető úton. Most térjünk át ismételten a férfiakra.

Hol célpont a férfi?

Kit céloz meg a társadalmi nyomás és az ego kérdésköre?

Hát nem a nőket!

Természetesen a férfiakat is jelentős társadalmi és pénzügyi nyomás éri a mindennapokban, ami gyakran megakadályozza őket abban, hogy valóban gazdaggá váljanak. Ez a nyomás sokszor burkoltabb, mint a nőket érő marketing, de nem kevésbé hatékony a pénzügyi döntések befolyásolásában.

A társadalom régóta azt az üzenetet közvetíti, hogy egy férfi értékét nagyrészt a keresete és anyagi helyzete határozza meg. Na de mi van akkor, ha nem jött be az élet és a munka se fizet annyit? Ez a sztereotípia arra ösztönzi az erősebbik nemet, hogy látványos, de gyakran pénzügyileg nettó hülyeségeket csináljanak. Drága autók, luxusórák és más státuszszimbólumok vásárlására költenek, hogy megfeleljenek ennek a „sikeres férfi” elvárásnak, ahelyett, hogy a hosszú távú befektetésekre koncentrálnának. Az urak áhítozva nézik a többi férfit, akiknek sikerült ezt mind megmutatni, és a legnagyobb hülyét még általában hintón is viszi a többi, az egovonatnak ezzel igazi löketet adva, és az irigységet rendesen megalapozva. Majd nézz meg egy bulit egyszer, mindig látni fogod, hogy ki a gazdag pasas, mert annak jópofiznak a legtöbben!

Persze a „családfenntartó” szerep, ami az elmúlt évszázadokban teljesen normális volt, továbbra is jelentős terhet ró a férfiakra. Annyi különbséggel, hogy akkoriban el tudták tartani a családot egy bevételből, de nem voltak ekkorák az igények sem. Sokan érzik úgy, lehetőségek nélkül is, hogy egyedül kell biztosítaniuk családjuk anyagi jólétét, ami túlzott kockázatvállaláshoz vagy épp ellenkezőleg, túlzott óvatossághoz vezethet a befektetések terén. Ez a nyomás gyakran arra készteti őket, hogy több műszakot vállaljanak vagy túlórázzanak, ami ugyan rövid távon több bevételt eredményez a családnak, de hosszú távon kiégéshez és egészségügyi problémákhoz vezethet. Sokszor el sem engedik a nőket dolgozni, és persze ha bevállalták a nagycsaládos hiteleket, akkor bizony ez egy vagy akár több évtizedig így is marad.

A férfiakat célzó marketing is gyakran a „férfiasság” sztereotípiáira és a hiúságra épít. Drága sportfelszerelések, legújabb technológiai kütyük vagy férfias hobbikhoz kapcsolódó eszközök vásárlására buzdítja őket, ami jelentős kiadásokat jelent. Az alkohol- és dohányipar reklámjai is gyakran a pasikat célozzák, olyan életstílust menőnek bemutatva, ami nemcsak egészségügyi, de pénzügyi szempontból is káros nekik, de ezt egy olyan helyen, amit az alkoholisták országaként szoktak emlegetni, szerintem nem kell túlragoznom.

A pénzügyi tudatosság hiánya a férfiaknál szintén komoly probléma, hiszen pont abban az iskolapadban ültek, mint a lányok. Sok fickó úgy érzi, hogy magától értetődő az, hogy értenie kell a pénzügyekhez, ezért szégyell segítséget kérni vagy beismerni, ha valamit nem ért. Ez gyakran vezet rossz befektetési döntésekhez vagy a befektetések teljes elkerüléséhez. Nem egy női
tanítványom számolt be arról, hogy a férje a világ összes pénzét el tudná költeni, és egyszerűen nem képes felhagyni a hitelkártya használatával.

A szociális média és „hustle culture” (értsd: majdhogynem munkaalkoholizmus) népszerűsége további nyomást helyez a férfiakra. Légy sikeres! Légy kemény! Légy üzletember! Aztán mutasd meg a rohadt sok lovettád mindenkinek! Az állandó produktivitás és siker látszatának fenntartása… Nem kell szerintem hozzá nagy fantázia, hogy kitaláld, ez stresszt okoz, és olyan döntésekre sarkallhatja a zsenge ifjakat, amelyek rövid távú hasznot hoznak, de hosszú távon nem fenntarthatóak.

Emellett a férfiak gyakran kevésbé hajlandóak beszélni pénzügyi problémáikról vagy segítséget kérni, ami izolációhoz és további pénzügyi nehézségekhez vezethet. A sztoicizmus elvárása miatt sokan inkább csendben küzdenek, ahelyett, hogy szakértői segítséget kérnének, vagy megosztanák gondjaikat a párjukkal.

A megoldás kulcsa a tudatosság növelése és a társadalmi elvárások újraértékelése lehet. A férfiaknak is meg kell tanulniuk felismerni a buktatókat, és ellenállni a káros pénzügyi nyomásnak, priorizálni a hosszú távú pénzügyi egészséget a rövid távú látszatsiker helyett, és nyitottabbá válni a pénzügyi oktatás és segítségkérés iránt. Csak így oldhatják fel a társadalmi elvárások és a valódi pénzügyi siker közötti ellentmondást, és indulhatnak el a tartós gazdagság felé vezető úton, és válhatnak boldog korai, ámbár szabad nyugdíjassá.

Pénzügyi tanárként befektetőket már az ÉletSuli pénzügyi oktatóklubomban, könyveimmel, tananyagaimmal, illetve a pénzügyi mentorálásaim során évek óta tanítok, viszont nagy szeretettel teszem fel ezt a könyvet a magyar pénzügyi ismeretterjesztő könyvek térképére ismételten, remélve, hogy többen váltok anyagilag tudatossá, majd függetlenné nemtől függetlenül! A mű elolvasása után képesnek kell lenned érteni, értékelni és átlátni a részvénypiac működését, elkerülni a legtöbb nagyobb és gyakori befektetői hibát, érteni a folyamatokat, sok összefüggést átlátni, valamint ha megjön a kellő
magabiztosságod emellé, akkor befektetni és vagyont felhalmozni is fogsz tudni. Főleg ha lesz elég kitartásod és türelmed, és Te is szeretnél a FIRE úton elindulni!

Nyugodtan felteheted azt a kérdést is, hogy mi van, ha ti nem külön-külön gondolkodtok, hanem közösen, családként vágytok a szabad életetre? Ez a könyv taglalni fogja a párkapcsolati szegmensét is a személyes pénzügyeknek, a FIRE mozgalomnak, és azt is, hogyan mennek nemzetközi szinten párok együtt korai nyugdíjba. Bár nem vagyok pszichológus, tanárként volt szerencsém
rengeteg kapcsolatba belelátni és felfedezni, hogy mi a különbség az anyagilag sikeres és sikertelen párok között. Persze vannak, akik külön kasszán élnek, de sokan közös vagyonnal rendelkeznek, és együtt gondolkodnak, így ezt sem hagyhatom ki ebből a könyvből.

Egy konyhanyelven íródott, részvénypiacról szóló könyvet tartasz most a kezedben, amelyben még számtalan olyan dolog fog említésre kerülni, ami nem fért be az előszóba, de kérlek, ettől függetlenül a siker érdekében az első néhány hónapban próbálj meg más tartalmakat is fogyasztani a tanulóidődben, ahogy azt én is teszem, nap mint nap! Tanulni a pénzről baromi érdekes és megunhatatlan folyamat, ha az ember egyszer jól beleássa magát a pénzpiacokba, és megjön mellé a kellő siker és motiváció. Ezzel legalábbis én – a szakma szerelmese – így vagyok. Sok sikert és profitot kívánok a befektetői utadon!

Sok szeretettel, pénzügyes barátnőd:

Szakonyi Krisztina

1. Fejezet: Bevezetés

Volt egyszer egy barátnőm, aki Németországban dolgozott már évek óta irodai munkakörben, és nagyjából az itthon elérhető jövedelmének a többszörösét kereste meg és szépen, a ranglétrán felfelé lépkedve mindig egyre több pénz landolt a számláján. Vágyott, de nem tudott itthon élni, és mondott egy baromi jó mondatot, ami nagyon betalált nekem.

„Magyarország egy nagyon jó hely élni, feltéve, ha van pénzed, amiből élsz! Szívesen laknék itthon, ha megtehetném.” – ismételte gyakran találkozásaink alkalmával. Van benne igazság. Nyugati fizetéssel Magyarországon élni bárki tud jól. Olcsóbbak a szolgáltatások és az élet. Van miből habzsi-dőzsizni. Szerintem ez még csak fél siker, mert ha elkölti az ember az összes bevételét és nem vesz belőle valami maradandót, ha beüt a krach, akkor bizony elfogy a pénz, és persze ez még mindig az örökké „pénzért dolgozás” receptje csak viszonylag magasabb életszínvonalon élve.

Ha valaki jól keres külföldön, az nehezebben jön vissza Magyarországra élni, holott vannak megfizethetőbb helyek, akkor legalábbis ezt gondoltam, mára azért eléggé nyugat felé tartanak a magyar árak is. Nézz csak az albérletek piacára! Azért azt halkan megjegyezném, az úgynevezett boldogságindexen egyértelműen kimutatható, hogy a gazdagabb országokban élők gyakrabban nyilatkozták azt, hogy boldogabbak.

Ugye a „pénz nem boldogít” bullshitet nem kell,
hogy elsüssem ebben a pénzügyi könyvben.

Na de még egy rémisztő dolgot szeretnék a kedves olvasóra rázúdítani, ha sanyarúnak érzi a jelenlegi jóléti társadalmi életét. Tudod, hol nem lennék nő? Afrika elmaradottabb országaiban! Ahol még csak egy orvos sincs a szülésnél, mindennapos az erőszak, nincs iskolarendszer, vagy mert nő valaki, nem járhat iskolába, kiházasítandó teher a családoknak, nincs tiszta ivóvíz, nem léteznek menstruációs termékek, és szüljön egy talicskányi gyereket, ha nem hal bele idő előtt. Élvezetekről ne is beszéljünk, mert a csonkítások és gyermekházasságok még mindig mindennaposak. Na, nekik túlélési problémáik vannak! Remélem, neked nem! Európában élsz! Ugye férfiak esetében ez annyira nem igaz, mert ők ott sokkal nyugodtabban élhetnek egy elmaradottabb országban társadalmi felelősségi terhektől mentesebben, és bizony férfinak lenni lehet, hogy bizonyos szempontokból keményebb egy ilyen helyen, de tök oké, ha nem gyűjtesz egy A kategóriás gépjárműre.

Hogyan tudsz a jövedelmedből előrébb jutni, vagy akárcsak a magyarok átlagbérből? Főleg ha nem akar valaki vállalkozni, rizikót vállalni, akár vasárnap délután hatkor tárgyalni, vagy éppen elhagyni az országot. Hát úgy, hogy kevesebből élsz, megtakarítasz, többet fektetsz be, és ezt hónapról hónapra ismétled, mintha olyan természetes lenne ez a folyamat, mint a napi kétszeri fogmosás. Persze nem árt az sem ebben a folyamatban, ha közben egyre jobban keresel és nem emelsz a költségeiden, azaz növelni tudod a megtakarításaidat. Tényleg ennyi lenne a bomba recept átlagemberként a FIRE úthoz, azaz a korai nyugdíjhoz? Nem elkótyavetyélni mindent?

Na, de hova fektessek be? Hiszen ugye milliónyi befektetési termék, cég, eszköz van, amiből választhatunk, és ha megismerjük őket, akkor még jobban összezavarodunk a tengernyi lehetőség között. Azt tudnod kell, hogy az emberi agy nehezen kezeli a bonyolult dolgokat. Pont ezért olyan könnyű azt mondani, hogy „na jó, ezt inkább hagyjuk a pi…francba, és én nem leszek gazdag nagynéni vagy nagybácsi!”

Mondok egy egyszerű, mindennapi példát. Gondolj csak bele, hogy bemész egy fagyizóba, ahol van három fajta fagyi, kérsz mindegyik gombócból egyet és kész. Lehet, hogy morogsz kicsit, hogy kicsi a választék, de ez van, nem tudsz mit csinálni. Aztán bemész egy másikba, ahol van a kecskesajtos-fügésen keresztül a barackos-szilvalekváros-levendulás túróson át a kapros-uborkásig minden vacak, és máris lesápadtál, mert fogalmad sincs, hogy melyiket kellene választanod. Ezt… vagy ezt… vagy azt…, és hirtelen azon kapod magad, hogy azon agyalsz, hogy melyiket vedd meg, már vagy öt perce a pókerarcú eladó csaj előtt, aki ezt már nagyon unja, mert minden vevő döntésképtelen. Meg ugye van süti is, lehet, hogy inkább sütit kellene enni fagyi helyett, vagy egy tortaszeletet, vagy két sütit rendelni, és elkezdesz agyalni, hogy melyikben van több cukor, melyik glutén- vagy laktózmentes, melyik nem. Csak úgy hussan el a délután a döntésképtelenséged miatt. Na akkor most üdvözöllek a befektetések világában, mert itt is pont ez a helyzet, hogy nagy a választék, de nem mindegyik egyformán finom! Választások tárháza vár rád, hol jobb, hol meg a rosszabb fagyit nyalva a széles kínálatok választékából, és ott van egy rahedli szakszó is még pluszban, amiről fingod sincs – akarom mondani fogalmad sincs –, hogy mit jelentenek! De itt legalább vannak szűrőrendszerek, ami alapján könnyebb befektetési döntésekkel találkozhatsz, és egy szűrt listából tudsz választani, feltéve persze, ha tudod, hogy mit akarsz szűrni. Pont úgy, mintha mondjuk allergiás lennél a mogyorófélékre, és azzal máris rengeteg fagyit ki tudsz zárni a kínálatból.

Gyakran van olyan érzésem, hogy a pénznek és a pszichológiának kéz a kézben kellene járnia. Legalábbis azt veszem észre, hogy aki pénzügyileg tudatosabb, az fogékonyabb az önfejlesztésre is. Az ilyen személy hajlamosabb azt is látni, hogy nem feltétlenül akar élete végéig valakinek dolgozni, és megérik benne a pénze fialtatásának a vágya is, amit hónapról hónapra gyakorol, még ha vállalkozókedve nem is támad. Biztonságra való törekvése mindenkinek vannak, nemcsak a nőknek, hanem a férfiaknak is! Képzeld el, nagyon sok ember a korai nyugdíj útjára nem vállalkozóként tér át, hanem alkalmazottként! Tehát ha nincs egy bomba vállalkozásod, amiből lapátolod ki a nyereséget, akkor nem kell most becsuknod ezt a könyvet!

Az emberek vágynak a biztonságra, és milyen igazuk van!
Régen sem akart az ősember a szabadban aludni,
hogy felfalja a kardfogú tigris, hanem inkább bement a barlangjába! Igaz, hideg volt, de legalább nem ő lett a vacsora!

Sok könyv szárazon, statisztikailag tárja az olvasó elé a befektetési adatokat, míg én hiszem azt, hogy az ember a befektetés központja, illetve a nő és a férfi is külön-külön, így próbálom a kettő közötti robosztus kommunikációs különbséget oldani, mint aceton a lakkot. Ki az, aki végérvényben befektet? Egy érző lény tele vágyakkal. Ugye? Te lennél az! Szia! Üdvözöllek! Jó, hogy jöttél és tanulsz!

Innentől minden egyes fejezetben meg fogsz ismerkedni különböző szakszavakkal és fogalmakkal, még mielőtt a könyv túl bonyolult lenne, így itt is az első fogalom, ami egy kezdőnek újdonság lehet:

Osztalék (angolul: dividend): Ha részvények vannak a tulajdonodban, akkor azt is írhatjuk, hogy a cég egy kis részének tulajdonosa vagy. A részvény tagsági jogot megtestesítő értékpapír, ami felruház téged, hogy részesülj a vállalkozás elért eredményeiből is. A cég eredményét (profitját) több formában oszthatják ki a részvényesek között, ennek egyik leggyakoribb formája az osztalék. Ez azt jelenti, hogy részvényeid fejében bizonyos mennyiségű pénzt kapsz a vállalattól, általában minden évben, melyet a részvényeid darabszáma – azaz a tulajdonrészed az adott cégben – és az egy részvényre meghatározott és tulajdonosok által elfogadott osztalék összege határoz meg. A kettő szorzata lesz a Te osztalékod, melyből persze még lejön az adó. Ezt a pénzt visszaforgathatod, és újabb részvényeket vásárolhatsz abból az összegből, vagy akár más eszközbe is befektethetsz esetleg (ez a visszaforgatás a javasolt metódus a FIRE gyűjtési szakaszban), vagy kedved szerint elköltheted bármire. Mivel minden cég különbözik a másiktól, az osztalékok mértéke is különbözni fog a különböző cégek esetében. (Az osztaléknak egy külön fejezetet szántam a könyvben!)

Kezdjük először is az osztalékfizető portfólióval. Az elmúlt néhány évtizedben ez a portfólió az, amely nagy népszerűségnek örvend a kisbefektetők körében, hiszen a „passzív bevétel” szó az egyik leggyakrabban használt kifejezés a kezdő befektetők ajkáról suttogva, és természetesen erről is fogok beszélni sok minden más mellett. Semmi baj, ha nem érted még azt, hogy mi az, hogy osztalék, meg passzív bevétel a gyakorlatban, mert a könyv végére tisztában leszel ezekkel is! Dióhéjban, az osztalék az, amit jutalomként kaphatsz a részvénypiacon befektetőként, a passzív bevétel meg az, hogy ezt megkapod negyedévente vagy más gyakorisággal a számládra. Ezekért csak annyit kell tenned, hogy megvásárolod és nem adod el az osztalékot fizető részvényt. Pontosabban szólva, ha elég sok részvényed van, akkor akár minden hónapban lehet ilyen jövedelmed.

Úgy látom, hogy a legtöbb ember a passzív befektetések alatt valami sokkal kisebb energia- és pénzráfordítással bíró dolgot vél felfedezni, mint amekkora az valójában. Magyarán „itt van egy százas, holnap jó lenne kettő helyette” gondolatokkal indulnak neki, de ennek köze sincs a valósághoz! Ez spekuláció sajnos, nem pedig tudatos befektetés. Aki spekulál, az igazából nem tudatosan dönt, hanem olyan, mintha lottózna.

Miért pont ez lenne ilyen egyszerű, hogy más dolgozzon meg nekünk a pénzünkért? Várjunk csak, léteznek olyan részvények, ahol mondjuk akár egy éven belül is elérhető lehet a magas nyereség? Persze! De nem mindegyik részvénynél igaz ez! Sajnos a befektetések technikai egyszerűsítésével, magyarán a könnyű hozzáféréssel megszaporodtak az információk, melyek hamisak, és sok befektetésekkel foglalkozó szakember a saját profitja végett viszi a kezdőket zsákutcába. Egy jó 20-30 évvel ezelőtt sokkal kevesebb embernek volt lehetősége az ismeret- és hozzáférhetőségi hiány végett megfelelő befektetési termékeket vásárolni. Itt repkednek körülöttünk a varjak is, a szakembernek álcázott átverők is, tudásátadás nélküli tuti modellekkel! Na, ez az, ami biztosan nem fog működni, pedig sok ilyen „lehetőséget” találsz majd a neten! Ami túl szép, hogy igaz legyen, az tényleg túl szép, hogy igaz legyen!

Az igazság az, hogy iszonyatosan nehéz egy arany középutat találni a befektetések világában, mert amint egy – ezen a területen – a laikus ember belép a bankba, segíthetek Marika máris rá akarja tukmálni a top jutalékos befektetési terméket, melyből a befektető a végén nemhogy hasznot nem lát, de busásan rá is fizet. Persze Marikának megmondta a fiókvezető, hogy el kell adnia ebből a termékből a hónapban tízet, és nincs választása. Illetve a másik oldalon ott állnak a tőzsdézgetők és a napi kereskedés reménye, melyen a kezdő befektetők 90%-a 90 napon belül a tőkéjük 90%-át elveszíti. Ez volt a legelső mondat, amit belém vertek egy kereskedői tanfolyamon, és nem mondanám, hogy nem állja meg a helyét.

Persze Te nem a napi kereskedés miatt vetted meg ezt a könyvet. Kérlek, ezt itt és most tudatosítsd magadban! Helyette a vagyonépítés és a FIRE út volt az ok, ami ebbe az irányba terelt! Természetesen el fogom magyarázni, hogy mi a különbség, mert ha ez új, akkor esszenciális megértened! Nem kell minden nap árfolyamokat nézegetned mostantól! Remélem, ez a hír üdítően hat most és megnyugtat, mint pálinka az érettségizőt!

De mit csinálnak ezek a napi kereskedők, amit én nem kell, hogy csináljak? (Most ha teljesen laikus vagy ne ijedj meg, mert ezekre nem feltétlenül lesz szükséged a FIRE utadon.) Mondjuk napi szintű technikai (vagy fundamentális) elemzést, hogy milyen pozíciót nyissanak vagy éppen milyen részvényt vásároljanak, vagy adjanak el. A technikai elemzés az árfolyam múltbeli viselkedését figyelembe véve próbálja meghatározni a jövőbeni mozgásokat. A technikai elemzést használók azt feltételezik, hogy mivel egy adott helyzetre a piac bizonyos módon reagált a múltban, úgy a jövőben is nagy valószínűséggel hasonló viselkedésre lehet számítani. A technikai elemzés nagymértékben támaszkodik bizonyos technikai mutatókra, mint például a Bollinger-sáv, a mozgóátlagok, RSI, japán gyertya alakzatok, Fibonacci-szintek stb. Főleg a napi kereskedők használják ezt a fajta elemzést, mert segít meghatározni a pontos be- és kilépési pontokat (vagyis vételi és eladási árakat). Ugyanakkor azt is feltételezi, hogy a piacot figyelő kereskedők összességében ismerik az összes lényeges információt, és ezek ismeretében a múlthoz hasonlóan fognak eljárni. Mint tudjuk, ez nem mindig van így, hiszen minden helyzet más a maga módján. Ennek ellenére a technikai elemzés többször, mint ahányszor nem, segítséget nyújt a piac viselkedésének megértéséhez.

Gyakori kezdő befektetői hiba az, hogy azt hiszi valaki, hogy napi szinten pénzt kell átmozgatnia ide vagy oda. A gyors válaszom az, hogy nem! Ilyet sem kell majd csinálnod! Megmondom őszintén, a statisztikai adatok miatt sem vagyok őszinte híve a napi kereskedésnek, hiszen a statisztikák szerint hosszú távon ezeknek a kereskedőknek a 70–85%-a nem képes nyereségesen tevékenykedni. Tehát az elvárások és az információk ezeken a piacokon nem tükrözik a valóságot!

Persze kitanulhatod és űzheted mint szakmát, ha van rá tanulópénzed és elég kitartásod, hogy azok közé kerülj, akik nyereségesek. De tanulópénz helyett inkább demószámlád legyen! (A demószámlán még csak fiktív pénz van és nem valódi, ezzel próbálgathatod a szárnyaidat pénzügyi kockázatok nélkül.) A tudásod elmélyítése nélkül bele se kezdj az ilyen napi kereskedésbe! Felesleges hajsza!

Olyan sok téves és semmitmondó információval találkozhatunk a befektetések piacán, amiről nem könnyű megállapítani elsőre, hogy mi a használható belőle. Ezért nagy örömömre szolgál, hogy részben levehetem a válladról a terhet, és nem fogunk ebben a könyvben gyertyákkal (diagram, mely egy pénzügyi termék árának változásait jeleníti meg) és egyéb bonyolult
mutatószámokkal találkozni. Azt is szeretném jelezni, hogy nem vagyok a robotmódszereknek (programokkal történő automatikus kereskedés) és a copy tradingnek (mások kereskedésének a lekövetése) sem a híve, mert tartósan ezekkel a metódusokkal nem lehet a piacon felülteljesíteni, és nem tartoznak véleményem szerint egy hosszútávú részvénybefektető eszköztárába, így ez is ki fog maradni ebből a könyvből.

Célom a hosszú távú, stabil és viszonylag alacsonyabb kockázatú vagyonépítés támogatása a részvénypiacon. Persze más FIRE utakat is meg fogok említeni, mert abból is létezik számtalan változat! Neked nem kell napi kereskedéssel bajlódni! Nem érdemes belekezdened, ha nem értesz hozzá, és nincs rá hirtelenjében 2-3 év szabadidőd, akkor el is engedheted! Az egy főállás, ahol napi szinten nagymértékben kockáztatod a vagyonod egy részét.

Ha nem vagy türelmes kereskedő, hamar leépíted a tőkéd! Ha nem jó a stratégiád, a rizikómenedzsmented és a nyereséges pozícióid arányai, sem javulnak, akkor sem nyerő az ügy! Ha pedig mániákusan hajtod a pozitív eredményeket és kidolgozott stratégia nélkül, és úgy csinálsz, mint egy szerencsejátékos, akkor inkább tippmixelj!

Tudom, hogy a kereskedő csávónak jól megy a neten, szép a lízingelt Lambója is a kigyúrt teste mellett, de ők általában a legtöbb pénzt a balek tanítványokon söprik be, akik meg akarnak tanulni kereskedni és egy talicska pénzt adnak nekik! Lazulj le! Nem kell nekik odaadnod több százezer forintot! Azt tartsd meg inkább! Tanulj könyvekből és oktatóvideókból, vagy komoly mentorprogramokon. Az sokkal okosabban elköltött pénz lesz! Felesleges kapkodni olyan folyamatokon, amit először ki kell tapasztalnod! Receptre írnék fel mindenkinek 2-3 év hosszú távú befektetési tapasztalatot, aki bele szeretne vágni a napi ügyködésbe.

Az elmúlt években a munkám során láttam vérprofikat befektetni és olyanokat is nagy számban, akik nem jutottak egyről a kettőre, vagy rossz hitelekből akartak meggazdagodni, de mi a különbség ezek között az emberek között? Hol van a vízválasztó? Azok között, akinek bejött az élet, és akinek nem? Azok között, akik sikeresek és akik nem, akik vagyonosak és akik pénztelenek? Vagy akik nincstelenből multimilliomosok lettek? Akik nyugdíjba tudnak menni korábban, és akik még 70 évesen is alkalmi munkákból élnek?

A helyzet az, hogy szignifikáns különbségek vannak ezek között az emberek és a mindennapi szokásaik között. Maga a pénz tabutéma, mégis mindenki szeret róla beszélni, de azt véletlenül sem szabad tudni, hogy mennyit keres az ember kollégája meg kolléganője! A befektetői úton pedig egyenesen lehülyéznek olyan egyének, akik nem tudják összeadni a hármat a néggyel. Megélhetési problémáik vannak a túlfogyasztási szokásaik miatt és életükben nem láttak még ٥ millió forintot egyben.

Jön a prémium, vagy jutalmat kapsz? Hát el is költöm abban a szent pillanatban! Amikor olyan munkahelyen voltam, ahol kaptunk prémiumot, nem beszéltek másról a kollégáim, mint hogy mit vásárolnak belőle, és hülyének néztek, amikor én azt mondtam, hogy ezt bizony befektetem és Bitcoint veszek ebből egy nyaralás helyett. Akkoriban kezdtem a befektetői utamat a kriptovaluták világában és nagyon elkötelezett voltam. Ha érdekel a sztori, akkor erről olvashatsz a „A takarékos milliomos képző” című könyvemben.

Pénz... Morogsz miatta, ha nincs, szidod a nagyobb hatalmakat és nem érted a gazdagság receptjét, pedig már 100 könyvet elolvastál a témával kapcsolatban. Na oké, de kérdem én, mit cselekedtél másképp azóta? Mit alkalmazol a megszerzett tudásból? Mi a matek? Mennyi a ténylegesen befektetett összeg havonta? Olyan rohadt rövid ez az élet a maga 70-90-120 évével... annyi mindent csinálnék még, aztán mégse. Hol a hiba? Mit mondjak a nyugdíjasnak, aki most akarja megváltani a világot? Késő bánat? Lettél volna észnél fiatalon, kedvesem? Nem tehetem meg, már csak respektből sem!

Játsszunk el a gondolattal!

Ha csak azt mondom neked, hogy havi pár tízezret fektess be a pénzpiacokon átlagos hozam mellett, akkor nagyjából erre a tőkére számíthatsz 40 év alatt egy átlagos éves 7%-os hozammal, havi egyszeri befektetés mellett. Ez persze most csak egy random számolgatás és nem 100%-os eredmény, de láthatod a lenti táblázatban, ha minél okosabban, és havi szinten minél nagyobb tőkét fektetsz be, annál biztosabb, hogy a milliomosok klubjában csücsülsz majd néhány évtized múlva!

Persze azt is hozzátenném, hogy kezdd kevés pénzzel, először mondjuk havi tíz- vagy húszezerrel aztán tornázd fel szépen és növeld a havi befektetéseidet, miközben emellett egyre inkább nő a befektetési magabiztosságod! A lényeg a folyamatosság. Persze azt is meg kell említenem, hogy a befektetési időtávot akkor tudod lerövidíteni, ha egy nagyobb kezdőtőkével indulsz,

illetve folyamatosan növeled az erre szánt összegeket! Ja, hogy nem mindig lesz ugyanannyi bevételed és lehetőséged? Erről is beszélünk mindjárt!

A befektetéseknél nagyon fontos, hogy mindig próbáljunk
meg a lehető legjobban a realitások talaján maradni! Hiába írod le, hogy holnaptól havi félmilliót teszel félre, ha nem áll rendelkezésedre ekkora összeg! Ha kisebben játszol, az nem baj! Illetve azt is fontos megemlítenem, hogy lehet ma az az ötvenezer forint, amit félreteszel és befektetsz, az megterhelő, de néhány év múlva, ahogy nőni fog
a fizetésed és inflálódik a pénz is, már nem lesz korántsem
annyira nehezen kivitelezhető!

Feladat: Kérlek, a lenti táblázat és a jelenlegi lehetőségeid alapján írd le magadnak azt az összeget, amit el tudsz különíteni ezeknek a számoknak az ismeretében a saját jövőbeli jólétedre jelen pillanatban havonta (magyarán mennyi pénzt célzol meg így elsőre, laikusként, hogy elérj):

Ez az a pénz, amit mostani jövedelmed mellett be tudnál fektetni könnyedén (amit most is minden hónapban megszokásból félreteszel): _____________ Forint

Ez az a pénz, amit az álomösszegedhez be kellene fektess: ____________ Forint

Ennyi a kettő közötti különbség jelenleg: __________________________ Forint

Így tudnám a különbséget kipótolni:

__________________________________________________________________________________________________________________________________

Egyébként teljesen jogos ha most megakadtál, és az is, ha üresen hagytál valamit, és ha nem tudod, mennyi kell ahhoz, hogy megélj belőle a FIRE úton! A könyv végén érdemes lesz ezeket a kérdéseket újra átnézned!